Diari Oficial de la Generalitat Valenciana


Sumari del DOGV 6952, del 28-01-2013 (2013/655)

RESOLUCIÓ de 15 de gener de 2013, de la Direcció General de Transports i Logística, per la qual s'aproven les bases generals reguladores de les proves per a l'obtenció del certificat de competència professional per a la prestació del servici de taxi en les àrees de prestació conjunta de la Comunitat Valenciana i s'establixen regles per a la seua renovació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6952

Data del DOGV
:   28-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/655


Data del document
:   15-01-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * taxi

RESOLUCIÓ de 15 de gener de 2013, de la Direcció General de Transports i Logística, per la qual s'aproven les bases generals reguladores de les proves per a l'obtenció del certificat de competència professional per a la prestació del servici de taxi en les àrees de prestació conjunta de la Comunitat Valenciana i s'establixen regles per a la seua renovació. [2013/655]
La Llei 6/2011, d'1 d'abril, de la Generalitat, de Mobilitat de la Comunitat Valenciana, en l'article 49 establix que els titulars d'autoritzacions que presten el servici de taxi bé personalment o bé a través de relació laboral, hauran de complir, entre altres, el requisit de la capacitació professional obtingut d'acord amb el procediment reglamentàriament establit.
D'esta manera s'establixen les bases generals reguladores per a l'obtenció del certificat de competència professional per al servici de taxi en les àrees de prestació conjunta de la Comunitat Valenciana, en concret, el relatiu als requisits que han de complir els aspirants, la forma de presentació de les sol·licituds, la composició del tribunal i la forma de renovació del certificat.
El Reial Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat, en l'article 16.2 suprimix l'Agència Valenciana de Mobilitat i ordena que les funcions de l'esmentada entitat siguen assumides per la Conselleria a què estiga adscrita.
El Reglament (CE) 1071/2009, del Parlament Europeu i del Consell, de 21 d'octubre de 2009, pel qual s'establixen les normes comunes relatives a les condicions que han de complir-se per a l'exercici de la professió de transportista per carretera, substituïx la denominació del requisit de la capacitació professional per a passar a utilitzar, en el seu lloc, la de competència professional, d'ús comú a la Unió Europea.
Fent ús de les facultats conferides en l'article 11 del Decret 192/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, resolc:
Article 1. Objecte de la resolució
L'objecte d'esta resolució és la regulació de les proves tendents a l'obtenció del certificat de competència professional per a la prestació de servicis de taxi en les àrees de prestació conjunta de la Comunitat Valenciana.
Article 2. Contingut de les proves
El contingut de les proves anirà dirigit a la comprovació que, els que aspiren al certificat, posseïxen els coneixements necessaris per a l'obtenció d'este. Per a això hauran de superar l'examen corresponent.
Article 3. Normativa aplicable
La normativa d'aplicació en el procés per a l'obtenció del certificat de competència professional per a la prestació del servici de taxi, durant l'exercici 2013, serà la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com la Llei 11/2007, de 22 de juny, d'Accés Electrònic dels Ciutadans als Servicis Públics, i la Llei Orgànica 15/1999, de 13 de desembre, de Protecció de Dades de Caràcter Personal.
Article 4. Matèries sobre les quals versaran les proves
Les matèries el coneixement de les quals seran objecte de l'examen, estan definides en el programa que s'establix en l'annex I en la Resolució de 23 de maig, de la Presidència del Consell d'Administració, per la qual s'aproven les bases generals reguladores de les proves per a l'obtenció del certificat de competència professional per a la prestació del servici de taxi en les àrees de prestació conjunta de la Comunitat Valenciana (DOCV 6795, 13.06.2012).
Article 5. Requisits de les persones aspirants
Per a l'admissió a les proves serà necessari complir els requisits establits en l'article 5 de la Resolució de 23 de maig, de la Presidència del Consell d'Administració, per la qual s'aproven les bases generals reguladores de les proves per a l'obtenció del certificat de competència professional per a la prestació del servici de taxi en les àrees de prestació conjunta de la Comunitat Valenciana (DOCV 6795, 13.06.2012).
Article 6. Presentació de sol·licituds
Les sol·licituds per a la realització de les esmentades proves es tramitaran d'acord amb el model que s'acompanya en l'annex I d'esta resolució.
Així mateix, les esmentades sol·licituds es podran presentar, degudament omplides, en la Direcció General de Transports i Logística de la Conselleria d'Infraestructures, Territori i Medi Ambient, o, en els Servicis Territorials de Transports de València, Alacant i Castelló, o en qualsevol dels llocs establits en l'article 38 de la Llei de Règim Jurídic de les Administracions Públiques i del Procediment Administratiu Comú.
Estes aniran acompanyades de la documentació següent:
1. Una fotografia mida de carnet.
2. Justificant d'ingrés de la taxa d'inscripció.
3. Fotocòpia compulsada del permís de conduir.
4. Certificat de nivell bàsic de castellà (si correspon).
5. Declaració d'honorabilitat, degudament omplida, d'acord amb el model que s'acompanya en l'annex II.
Les sol·licituds d'inscripció a les proves s'hauran de presentar, en els llocs assenyalats en el paràgraf segon d'este article, almenys amb 20 dies antelació a la data de realització de la prova corresponent.
Per a l'efectiva inscripció s'haurà de consignar el número de la taxa de drets d'admissió a l'examen, així com la data de l'ingrés corresponent. La falta de justificació de l'abonament dels drets d'examen determinarà l'exclusió de l'aspirant. En cap cas la justificació de l'abonament dels drets d'examen substituirà el tràmit d'inscripció.
Article 7. Admissió d'aspirants
Una vegada finalitzat el termini d'inscripció, el tribunal farà pública, en la pàgina web , la llista d'admesos, així com d'exclosos, i obrirà un termini de 10 dies naturals per a l'esmena de les circumstàncies que hagueren motivat, si és el cas, l'exclusió.
Finalitzat este termini, es dictarà una resolució i es declararan aprovades les llistes definitives, i es faran públiques.
Article 8. Tribunal
La composició del tribunal està arreplegada en l'annex III d'esta resolució. La seua actuació s'ajustarà en tot moment al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 9. Dates, hora i lloc de realització de les proves
Les dates de realització dels exàmens s'establixen en l'annex IV d'esta resolució, quant al lloc de realització i l'hora d'inici de les proves, s'anunciarà en la pàgina web assenyalada anteriorment, , amb una antelació mínima de quinze dies a les dates d'examen.
Els aspirants hauran de concórrer al lloc de realització de les proves proveïts de la documentació i material que es detalla a continuació. Cada prova tindrà una única crida, i s'hi exclourà els que no compareguen a l'hora establida.
1. Document nacional d'identitat, número d'identificació d'estrangers o altres documents que acrediten fidedignament la seua identitat. Esta documentació estarà vigent en el moment de realització de les proves.
2. Estris d'escriptura: llapis de mina núm. 2, goma d'esborrar i bolígraf.
No es permetrà la utilització durant la realització de l'examen ni de calculadora ni de telèfon mòbil, ni de dispositius informàtics.
L'examen tindrà una duració no inferior a una hora, consistint en un exercici sobre les matèries que s'indiquen en l'article 4 d'esta resolució. Es considerarà que s'ha superat la prova quan s'ha contestat correctament el 50% de les preguntes de l'examen.
Article 10. Publicació de les qualificacions
El tribunal farà públiques, a través de la pàgina web , les llistes amb les persones aspirants que hagen superat la prova, i s'obrirà un termini de reclamacions de 10 dies naturals.
Article 11. Certificats
Als que resulten declarats aptes se'ls expedirà, a la seua petició, el corresponent certificat de competència professional per a la prestació del servici de taxi. Este certificat serà vàlid per un període de cinc anys naturals, comptadors des de l'últim dia de l'any corresponent al d'aprovació de la prova de competència o de l'última renovació.
Si no se sol·licita la renovació del certificat abans de la finalització de la seua validesa, es considerarà este caducat automàticament, i haurà de superar novament les proves de competència assenyalades en esta resolució.
Article 12. Sol·licitud de renovació del certificat
Per a la renovació del certificat de competència professional per a la prestació del servici de taxi s'exigirà haver exercit de forma habitual l'activitat de taxista. A estos efectes, s'entén que s'ha treballat de forma habitual quan es demostre l'exercici de la professió de taxista durant un període mínim de 12 mesos en els últims cinc anys.
La sol·licitud de renovació es presentarà als llocs esmentats en l'article 6 d'esta resolució.
Contra esta resolució, que no posa fi a la via administrativa, es podrà interposar recurs d'alçada davant del secretari autonòmic d'Infraestructures en el termini d'un mes, comptador des de l'endemà de la publicació en el Diari Oficial de la Comunitat Valenciana, d'acord amb el que establixen els article 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/999, de 13 de gener, sense perjuí que s'utilitze qualsevol altra via que es considere oportuna.
València, 15 de gener de 2013. El director general de Transports i Logística: Carlos J. Eleno Carretero.ANNEX III
Composició del tribunal
El tribunal de les proves convocades està compost per:
1. Tribunal titular.
Presidenta: Mª Pilar Ávarez Montero.
Secretària: Ana Martínez Llorca.
Vocals: Teresa Díaz Galindo, Manuel Martínez Lledo, Pedro Luis García de Torres i Ángel Durá Martínez.
2. Tribunal suplent.
President: Antonino Muñoz Calatayud.
Secretària: Ramón Escrig Moreno.
Vocals: Francisco García López, Maria Luisa Zabala Salelles, José Miguel Martín Zamora i Francisco Rodríguez García.
ANNEX IV
Dates de realització de les proves
Data de realització de les proves tendents a l'obtenció del certificat de competència professional per a la prestació de servicis de transport públic de viatgers en vehicle turisme (taxi):
23 de març de 2013
25 de maig de 2013
28 de setembre de 2013
23 de novembre de 2013